Suresh 107 Views
ఈవారంలోనే ఆర్‌బిఐ కొత్తగవర్నర్‌ పేరు
న్యూఢిల్లీ, ఆగస్టు 18: కేంద్రప్రభుత్వం రిజర్వుబ్యాంకు గవర్నర్‌ రఘురామ్‌రాజన్‌ స్థానంలో రానున్న కొత్త వ్యక్తిపేరును ఈవారంలోనే ప్రకటించనున్నట్లు తెలు స్తోంది. ఇందుకు సంబంధించి ఆర్థికశాఖ మంత్రి, ప్రధాని నరేంద్రమోడీలు కూడా చర్చించినట్లు కొన్ని వార్తా సంస్థలు పేర్కొంటున్నాయి. ఆర్‌బిఐ గవర్నర్‌ నియామకం విషయమై ఆర్థికశాఖ మంత్రి అరుణ్‌ జైట్లీ ప్రధాని నరేంద్రమోడీని కలిసి చర్చలు జరిపా రు. అయితే గవర్నర్‌ పేరును త్వరలోనే ప్రకటిస్తా మని, ఇంకా కొలిక్కిరాలేదని జైట్లీ ప్రకటించారు. రాజన్‌ స్థానంలో మాజీ డిఫ్యూటీ గవర్నర్‌ సుబీర్‌ గోకర్ణ్‌్‌, ప్రస్తుత గవర్నర్‌ ఉర్జిత్‌ పటేల్‌లు గవర్నర్‌ పదవిరేసులో ఉన్నట్లు సమాచారం. వీటికితోడు ఇటీవలే మాజీ డిప్యూటి సుబీర్‌గోకర్ణ్‌ ప్రస్తుత గవర్నర్‌ రఘురామ్‌రాజన్‌ను ఇటీవల కలిసి నట్లు కూడా వార్తలు వెలువడ్డాయి. గోకర్ణ్‌ ఆర్థికసేవల కార్యదర్శి శక్తికాంతదాస్‌ను కూడా కలిసారు. బ్రూకింగ్స్‌ ఇండియాకు 2015 నవంబరువరకూ గోకర్ణ్‌ రీసెర్జి డైరె క్టర్‌గా పనిచేసారు. తదనంతరం ఐఎంఎఫ్‌ ఇండియా విభాగానికి ఎగ్జిక్యూటివ్‌ డైరెక్టర్‌గా పనిచేస్తున్నారు. ఆర్థికశాస్త్రంలో పిహెచ్‌డి చేసారు. కేస్‌వెస్టర్న్‌ రిజర్వు వర్సిటీ నుంచి ఆయన పిహెచ్‌డి పట్టాపొందారు. ఆర్‌బిఐ డిఫ్యూటీ గవర్నర్‌గా రాక ముందు గోకర్ణ్‌ సాండర్డ్‌ అండ్‌ పూర్‌ ఆసియా పసి ఫిక్‌ విభాగానికి ప్రధాన ఆర్థికవేత్తగా పనిచేసారు. ఇతరప్రముఖుల పేర్లపరంగా చూస్తే ప్రధాన ఆర్థిక సలహాదారు అరవింద్‌ సుబ్రహ్మణియన్‌, ప్రపంచ బ్యాంకు మాజీ ప్రధాన ఆర్థికవేత్త కౌశిక్‌ బసు, నీతి ఆయోగ్‌ వైస్‌ఛైర్మన్‌ అరవింద్‌ పనగారియా, ఆర్‌బిఐ మాజీ డిఫ్యూటీ గవర్నర్‌ రాకేష్‌ మోహన్‌, ఎస్‌బిఐ ఛైర్‌పర్సన్‌ అరుంధతీ భట్టాచార్యల పేర్లు కూడా ప్రముఖంగావినిపిస్తున్నాయి. ఆయనతోపాటు బ్రిక్స్‌ బ్యాంకు ఛైర్మన్‌ కెవికామత్‌ పేరు కూడా తాజాగా ప్రచారంలోనికి వచ్చింది. భారత్‌ ఆర్థిక వ్యవస్థను సునిశితంగా అవగాహన చేసుకున్న బ్యాంకింగ్‌ ప్రముఖులకే ఎన్‌డిఎ ప్రభుత్వం ప్రాధాన్యతనిస్తోం ది. సెప్టెంబరు 4వ తేదీనే ఆర్‌బిఐ గవర్నర్‌ రాజన్‌ వైదొలుగుతారు. ప్రభుత్వం రాజన్‌పై విమర్శలు చేస్తున్న సుబ్రహ్మణ్యస్వామిని కట్టడిచేయలేక పోవడం వల్లనే రాజన్‌ రెండోసారి కొనసాగేందుకు విముఖత వ్యక్తంచేశారన్న భావన కూడా బ్యాం కింగ్‌ వర్గాల్లో వినవస్తోంది. ప్రధాని నరేంద్రమోడీ మాత్రం రాజన్‌ను వేనోళ్ల కొనియాడారు. ఒక మంచి ఉపాధ్యాయుడని రాజన్‌ను ప్రశంసించారు. అయితే రాజన్‌ మాత్రం తన బ్యాంకు సిబ్బందికి రాసిన లేఖలో తాను రెండోసారి కొనసాగేందుకు సుముఖత వ్యక్తం చేయకపోగా తనకు ముందు నుంచి ఇష్టపడుతున్న బోధనారంగానికే తిరిగి వెళ తానని స్పష్టంచేసారు. ఇప్పటివరకూ రిజర్వు బ్యాంకుపరంగా రఘురామ్‌రాజన్‌, బిమల్‌ జలాన్‌లు మాత్రమే రెండోసారి కొనసాగేందుకు ముందుకు రానివారుగా ఉన్నారు. అంటే ఐదేళ్ల కాలాన్ని కొనసాగించలేకపోయారు. తన మూడేళ్ల కాలంలో భారత బ్యాంకింగ్‌ వ్యవస్థ ప్రక్షాళనకు రాజన్‌ విశేష కృషిచేశారు. బ్యాంకుల్లో పెరిగిపోతు న్న నిరర్ధక ఆస్తులను కట్టడి చేసేందుకుగాను 2017 మార్చినాటికల్లా ప్రభుత్వరంగ బ్యాంకులు తమ ఆస్తిఅప్పుల పట్టీలను ప్రక్షాళన చేసుకోవాలని ఆదేశించారు. ద్రవ్యోల్బణాన్ని గణనీయంగా రెండంకెల దిగువస్థాయికి తీసుకురావడంలో రాజన్‌ కృషి కీలకం అని చెప్పకతప్పదు.